Facebook .td_uid_2_60a60eee30978_rand.td-a-rec-img{text-align:left}.td_uid_2_60a60eee30978_rand.td-a-rec-img img{margin:0 auto 0 0} L-attivisti tal-għaqda Young Progressive Beings ilbieraħ inġabru barra l-Parlament, libsin il-manetti, biex juru l-oppressjoni li xxekkel lin-nisa minħabba "l-liġijiet restrittivi" Maltin. Huma jridu li l-abort ikun dekriminalizzat. Fi stqarrija, l-għaqda spjegat li din l-azzjoni ħaduha bi tweġiba għall-pożizzjonijiet meħudin miż-żewġ partiti politiċi ewlenin fuq id-drittijiet riproduttivi. Wara li l-ġimgħa li għaddiet, id-Deputat Parlamentari indipendenti Marlene Farrugia ressqet abbozz favur id-dekriminalizzazzjoni tal-abort, qamet diskussjoni fuq dan is-suġġett. Il-Partit Nazzjonalista saħaq b'mod ċar li huwa kontra l-abort, filwaqt li l-Partit Laburista kien inqas ċar fi kliemu, imma qal li l-abbozz ta' Farrugia joħnoq id-diskussjoni għaddejja fil-pubbliku dwar dan is-suġġett sensittiv. Il-President George Vella qal li jekk tasal liġi għad-dekriminalizzazzjoni tal-abort quddiemu, biex jiffirmaha, hu jippakkja u jitlaq , filwaqt li l-Arċisqof Charles Scicluna saħaq li l-ġuf tal-mara huwa post għażiż fejn m'għandux jitwettaq qtil. Ġimgħa ilu Marlene Farrugia b'abbozz ta' liġi fuq id-dekriminalizzazzjoni tal-abort Madankollu, fil-fehma tal-Young Progressive Beings, l-aċċess għall-abort ma jagħmilx persuna kriminali, nisa li għamlu abort m'għandhomx imorru l-ħabs, u huma jqisu l-abort bħala proċedura medika. Insistew li, "Deċiżjonijiet rigward il-ġisem tal-mara m'għandhomx post f'ħalq il-politiċi rġiel sisġeneru. Id-drittijiet tal-bniedem ma jistgħux jintgħażlu; jekk irridu nkunu kburin li aħna pajjiż progressiv, li tikkastiga lin-nisa talli jippromulgaw id-dritt tagħhom li jagħżlu huwa kemm ipokritu kif ukoll inuman." Spjegaw li minħabba l-liġijiet kif inhuma, in-nisa kellhom jirrikorru għal metodi mhux siguri, li kkawżaw stress bla bżonn fuq is-saħħa mentali tagħhom, poġġew is-saħħa fiżika tagħhom f'riskju u kellhom jaffaċċjaw ostakli krudili biex jaċċessaw proċedura medika. Komplew jgħidu, "Li tippromwovi t-tbatija tan-nisa għall-fini li tidher moralment superjuri mhuwiex rispettabbli, iżda att barbaru. Li tkun favur l-għażla ma jfissirx li tkun favur l-abort, ifisser li tifhem li deċiżjoni bħal din mhijiex responsabbiltà ta' ħadd għajr il-persuna li hi tqila. Tista' personalment ma taqbilx mal-abort waqt li tibqa' favur l-għażla. Madankollu, m'hemm xejn 'favur il-ħajja' filwaqt li tibgħat in-nisa l-ħabs talli eżerċitaw id-dritt tagħhom għall-awtonomija tal-ġisem." Temmew jgħidu li huma se jibqgħu jagħmlu pressjoni sakemm dan jinbidel. Fl-aħħar ġimgħat twaqqaf grupp għaż-żgħażagħ li huma favur il-ħajja, bl-isem I See Life. F'intervista ma' Newsbook.com.mt tnejn mill-fundaturi ta' dan il-grupp appellaw liż-żgħażagħ li huma kontra l-abort biex ma jibżgħux jgħidu li huma favur il-ħajja. Ara l-intervista Filmat: "Tibżgħux tgħidu li intom pro-life" – I See Life .td_uid_3_60a60eee30c51_rand.td-a-rec-img{text-align:left}.td_uid_3_60a60eee30c51_rand.td-a-rec-img img{margin:0 auto 0 0}